U ponedjeljak 6. kolovoza obustavit će se tramvajski promet Novim Zagrebom na razdoblje od čak godinu i pol dana.

Ovu vijest o novim radovima u Zagrebu javlja Radio Sljeme kojem je to potvrđeno iz ZET-a.

Večernji list još je 8. srpnja pisao o radovima koji su krenuli oko remetinečkog rotora, a koji će potrajati narednih 18 mjeseci.

– Radimo sve što je u našoj moći da gužve budu što manje kad se rotor zatvori, zato smo sada prvo krenuli s pripremnim radovima kako bismo poboljšali infrastrukturu okolnih cesta da bi mogle primiti povećani priljev vozila – objašnjavao je tada Jadranko Baturić, predsjednik vijeća Gradske četvrti Novi Zagreb – zapad.

Baturić je rekao i kako će se ići u izgradnju jarunskog mosta i to odmah nakon rekonstrukcije rotora.

Tramvaj vozi do Sopota

Tada još nije sa sigurnošću bilo potvrđeno kako će se odvijati tramvajski promet tim dijelom Zagreba, ali sada je potvrđeno kako od u ponedjeljka, 6. kolovoza tramvaji linija 7 i 14 prestaju voziti kroz Novi Zagreb dok tramvaj linija 6 do 20. kolovoza zbog radova na Branimirovoj/Držićevoj ionako vozi do Borongaja. Linija 7 okretat će se u Sopotu, a 14 na Savskome mostu.

Građani će se umjesto tramvaja između Savskog mosta i Sopota voziti izvanrednom autobusnom linijom 607 Savski most- Sopot – Savski most. Autobus će voziti trasom (prema jugu): Savski most – Studentski dom “Stjepan Radić” – Savski gaj – Trnsko – Velesajam – MSU – Sopot.

Iz Središća autobus će voziti prema Sopotu – MSU – Velesajam – Trnsko – Savski gaj – Savski most. Linija 607 koristit će uobičajena stajališta linija 109 i 222.

>> Pogledajte kako bi trebao izgledati novi zagrebački rotor